Georgi Michailowitsj, groothertog van Rusland

Georgi Michailowitsj, groothertog van Rusland (Russies: Георгий Михайлович Романов; geb. 13 Maart 1981) is die regmatige erfgenaam van sy ma, Maria Wladimirowna, groothertogin van Rusland, ’n aanspraakmaker op die betwiste hoofskap van die Huis van Romanof. Sy het aan hom die titel tsesarewitsj gegee en hy het ook die aanspraakmakertitel groothertog, met die aanspreekvorm Keiserlike Hoogheid. 

As seun van ’n prins van Pruise het hy ook die titel prins van Pruise, met die aanspreekvorm Koninklike Hoogheid, en is hy lid van die Huis van Hohenzollern.

Vroeë lewe 
Georgi is in 1981 in Madrid gebore as die seun van prins Franz Wilhelm van Pruise (destyds met die titel groothertog Michail Pawlowitsj van Rusland) en groothertogin Maria Wladimirowna van Rusland. Maria is die enigste kind en erfgenaam van groothertog Wladimir Kirillowitsj van Rusland. Georgi het die titel groothertog van Rusland by groothertog Wladimir gekry. Dit dra nie die goedkeuring weg van ’n groot deel van die familie wat lede van die Romanof-familievereniging is nie.

Georgi het die eerste jare van sy lewe in Frankryk deurgebring voordat hy en sy ma na Spanje verhuis het. Sy ouers is 1985 geskei.

Opvoeding en loopbaan 
Georgi het in Madrid en Oxford studeer en daarna in Brussel en Luxemburg gewerk. In 2008 is hy aangestel as assistent van die direkteurgeneraal van MMC Norilsk Nickel, ’n groot Russiese nikkelmynmaatskappy.

In 2014 het hy sy eie maatskappy, Romanoff & Partners, in Brussel op die been gebring.

Aanspraakmaker 
Op 21 April 1992, met die dood van sy oupa groothertog Wladimir Kirillowitsj, het sy ma beweer sy het hom opgevolg as die soewerein en kuratrise van die troon van Rusland. Volgens haar ondersteuners is Georgi dus haar erfgenaam en ’n tsesarewitsj. Hy het Rusland kort daarna die eerste keer besoek om sy oupa se begrafnis by te woon. 

Sy aanspraak op die troon word betwis.

Sien ook
Lys van groothertoë van Rusland
Huis van Romanof

Verwysings

Verdere leesstof

Skakels 
 Groothertogin Maria se amptelike webtuiste 
 Hierdie artikel is vertaal uit die Engelse Wikipedia

Huis van Romanof
Huis van Hohenzollern
Aanspraakmakers op die Russiese troon
Geboortes in 1981
Lewende mense
Groothertoë van Rusland